钦定古今图书集成/理学汇编/学行典/第182卷 > 蒋恭
## 钦定古今图书集成/理学汇编/学行典/第182卷 > 蒋恭

按《宋书孝义传》：“蒋恭，义兴临津人也。元嘉中，晋陵蒋
崇平为劫见禽，云与恭妻弟吴晞张为侣。晞张先行
不在，本村遇水，妻息五口避水，移寄恭家。讨录晞张
不获，收恭及兄协付狱治罪，恭、协并款舍住晞张家
口，而不知劫情。恭列晞张妻息，是妇之亲。亲今有罪，
恭身甘分，求遣兄协。协列协是户主，延制所由，有罪”
之日，关协而已。求遣弟恭，兄弟二人争求受罪。郡县
不能判，依事上详。州议之曰：“礼让者以义为先，自厚
者以利为上。末世俗薄，靡不自私，伏膺圣教，犹或不
逮，况在野夫，未达诰训，而能互发天伦之忧，甘受莫
测之罪，若斯情义，实为殊特。蔑尔恭、协，而能行之，兹
乃终古之所希，盛世之嘉事。二子乘舟，无以过此，岂
宜㹅执宪文，加以罪戮？且晞张封筒，远行地界，为劫
造衅。自外赃不还家，所寓村伍，容有不知，不合加罪。
勒县遣之，还复民伍。”乃除恭《义成令》，协《义怡令》。